Bwcarést

Prifddinas Rwmania yw Bwcarést. Saif yn ne-ddwyrain y wlad, ar afon Dâmbovița. Gyda phoblogaeth o 2,082,000 yn 2003, hon yw trydydd dinas de-ddwyrain Ewrop o ran poblogaeth, ar ôl Istanbul ac Athen. Ceir y cofnod cyntaf am y ddinas ym 1459. Daeth yn brifddinas Rwmania ym 1862. Rhwng y ddau Ryfel Byd, cyfeirid at y ddinas fel "Paris Fechan" neu "Paris y Dwyrain". Ers hynny, dinistriwyd llawer o'r canol hanesyddol, yn gyntaf yn yr Ail Ryfel Byd yna yn naeargryn 1977 a thrwy bolisïau adeiladu Nicolae Ceaușescu.